
Vse septembrske soboto bomo v okviru projekta Odprta ulica odprli Šolsko ulico ljudem. S tem bomo omogočili meščanom prijeten sprehod med mestnim jedrom in območjem vojašnice ter jim ponudili nekaj možnosti za preživljanje prostega časa. 

SOBOTA, 5. SEPTEMBER 2020, od 8.00 do 12.00

Na ulici, ki bo cel dan zaprta  za ves motorni promet, bo od 8. ure dalje stala INFO stojnica, na kateri bodo predstavniki organizatorja na voljo za vsa vprašanj o projektu Odprta ulica in novi začasni prometni ureditvi. Na stojnici bodo stanovalci in poslovni subjekti lahko prevzeli tudi dovolilnico za parkiranje v času zapore ulice.

Kmalu po 9. uri se bodo po Šolski ulici pripeljali člani društva Rovtarji in prikazali kolesarjenje po starem. Skrbno obnovljena stara kolesa in skrbno izbrana oblačila, predvsem pa dobra volja kolesarjev vas bodo zagotovo navdušili.

Ob 10. uri bo uradna otvoritev Odprte ulice. Vse obiskovalce bo nagovoril župan Tine Radinja, ki bo projekt predstavil in ga s tem uradno otvoril. Vse občane bo povabil k uporabi nove septembrske prometne ureditve. 

Po uradni otvoritvi se bomo z zgodovinarko in turistično vodičko Jasno Kejžar Hartman sprehodili po Aleji znamenitih Ločank in Ločanov. Jasna bo gostila tudi mag. Aleksandra Igličarja in skupaj nam bosta predstavila zgodovino Aleje ter zanimive zgodbe ljudi, katerih kipi so postavljeni v njej.

Celo dopoldne se bosta na Šolski ulici predstavljala Knjižnica Ivana Tavčarja Škofja Loka  s projekti za promocijo branja ter zavod Familija s svojimi številnimi programi: PUM-O (projektno učenje za mlajše odrasle), MDC BLOK (mladinski dnevni center), terapevtsko svetovanje in EVS (evropska prostovoljna služba za mlade). Izvedli bodo delavnico izdelovanja okrasnih magnetkov in kartonastih vrtavk.
 
Pod okriljem Večgeneracijskega centra Gorenjske, enota Škofja Loka, vabimo na Odprto ulico ob 10.30 tudi otroke. Babica Dušica bo okrog sebe zbrala otroke in jim pripovedovala zgodbe. Ob 11. uri pa bo na ogled demonstracija pilates vadbe v naravi. Vadbe se lahko tudi udeležite, če s seboj prinesete ležalno podlogo (armafleks).

Za konec pa bodo po Šolski ulici zakorakale še mažoretke Društva FOKUS. Njihov nastop si boste lahko ogledali na razširjenem delu ulice pred telovadnico OŠ Škofja Loka – Mesto.

Posebno obvestilo:
Vse obiskovalce prosimo, da se dogodkov udeležeijo le, če so zdravi. Dosledno naj upoštevajo navodila rediteljev, sledijo označbam za smer gibanja ter spoštujejo medosebno razdaljo. Pri vstopu na prizorišča je obvezno razkuževanje rok, vsak posameznik pa naj skrbi tudi za higieno kašlja.

Podrobnosti o programu:

10.15 – 12.00 Aleja znamenitih Ločanov
Vzdolž Šolske ulice stoji spominski park, v katerem so postavljeni kipi vplivnih Ločank in Ločanov, ki so ime našega mesta ponesli v svet in pustili pečat na nacionalnem nivoju. Park je poimenovan Aleja zaslužnih Ločanov. S strokovnim vodenjem se boste lahko sprehodili po Aleji in slišali zanimive zgodbe teh pomembnih ljudi, na katere smo upravičeno ponosni.

V Aleji stojijo doprsni kipi:
1. 
2. Slikar Ive Šubic
3. Kipar Tone Logonder
4. Zgodovinar Pavle Blaznik
5. Geograf France Planina
6. Književnik Tine Debeljak
7. Slikar Anton Ažbe
8. Pobudnik poštne znamke Lovrenc Košir
9. Sociolog Boris Ziherl
10. Desetar Anton Hafner
11. Dr. Viktor Kocijančič
12. Prof. dr. Jože Rant
13. dr. Fran JESENKO
14. Zdravnica Marija Bračko


10.00 – 12.00 Familija 
Zasebni neprofitni zavod Familija nudi svetovanje na področju izobraževanja in zaposlitve, družbeno vključevanje socialno izključenih ali šibkejših mladostnikov, terapevtsko dejavnost, organizira prostočasne aktivnosti za mlade, jih vključuje v lokalno okolje, obenem pa tudi spodbuja, načrtuje in izvaja različne projekte mobilnosti (prostovoljski projekti, mednarodne izmenjave, mobilnost mladinskih delavcev). Organizacija nudi varne prostore, kjer lahko mladi strukturirano preživljajo svoj čas in pridobivajo raznovrstne veščine, ki jim bodo v pomoč pri njihovi osebni rasti in pri vključevanju na trg dela ali v izobraževalne institucije ter družbo.
Pod okriljem Familije delujeta dva centra: Mladinski dnevni center Blok in Program Projektno učenje mlajših odraslih ‒ PUM-O.
Tokrat bodo izvedli delavnico izdelovanja okrasnih magnetkov in kartonastih vrtavk ter predstavili programe, ki jih izvaja zavod Familija:
1. program PUM-O
1. MDC Blok
1. terapevtska dejavnost
1. Evropska prostovoljna služba


9.20 Rovtarji
V Škofji Loki je bil pred 21 leti  ustanovljen klub Rovtarji, smučanje in kolesarjenje po starem. Klub ima več kot 30 članov iz Škofje Loke in okolice. Glavni namen kluba in njegovih članov je zbiranje in obnavljanje stare opreme za smuči in kolesa ter prikazovanje starih tehnik smučanja. Tokrat se bodo člani vozili po Šolski ulici.


10.30 Babica Dušica pripoveduje
V okviru programa Večgeneracijskega centra Gorenjske, enota Škofja Loka, so k sodelovanju povabili Dušico Kunaver - samostojno kulturno publicistko, profesorico angleščine in ruščine v pokoju, zbirateljico ljudskega izročila in etnološkega gradiva, avtorico in izdajateljico poljudnoznanstvenih in leposlovnih knjig ter pedagoških priročnikov. Na Šolski ulici se nam bo pridružila v vlogi pripovedovalke zgodb. Vabljeni, da ji prisluhnite!

